# Josip Cazi

Reljef Josipa Cazija na obiteljskoj grobnici
**Josip Cazi** (Čepin, 16. ožujka 1907. - Zagreb, 22. studenoga 1977.), bio je hrvatski i jugoslavenski politički djelatnik, revolucionar, književnik i publicist. Pisac povijesti sindikalnoga pokreta i njegov istaknuti sudionik.

## Biografija

Josip Cazi rodio se 1907. godine u Čepinu kod Osijeka. Čepin je tada još uvijek u vlasništvu hrvatske plemićke obitelji Adamovića Čepinskih. U ranoj mladosti ostaje bez roditelja (majka mu je umrla kad je imao sedam godina a otac je poginuo u prvom svjetskom ratu) a kasnije odlazi na zanat u Vukovar. U to vrijeme u Vukovaru je glavna osoba i vođa političkih aktivnosti Stjepan Supanc, inženjer i ugledni arhitekt. U Vukovaru, u vrijeme Obznane, u petnaestoj godini, Josip Cazi postaje članom SKOJ-a a nedugo potom tajnikom Gradskoga a zatim Okružnoga komiteta SKOJ-a. Zbog političke djelatnosti Cazi je uhićen 1927. godine i osuđen na pet godina robije. Robiju izdržava u Zabeli kod Požarevca. Godine 1936. ponovno je uhićen i ovoga puta osuđen na dvije godine robije koje izdržava u Staroj Gradiški.

U NOB-i sudjeluje od 1941. godine i to kao politički komesar odreda te član ZAVNOH-a i AVNOJ-a. Poslije Drugoga svjetskog rata bio je Ministar lake industrije (01.04.1949.-14.04.1950.) u vladi Josipa Broza Tita.

## Književno stvaralaštvo

Josip Cazi književno je počeo djelovati još za vrijeme kad je prvi put bio na robiji. Pjesme je objavljivao u radničkom tisku i časopisima (*Izraz*) a poslije Drugoga svjetskog rata objavio je više knjiga s temama povijesti radničkoga pokreta i sindikata Hrvatske i Jugoslavije. Zbirku pjesama *Pjesme borbe* objavio je u Zagrebu 1951. godine. Cazijevo djelo *Licem prema buri*, tiskano 1954. godine u Beogradu, prevedeno je na madžarski, slovenski, makedonski, albanski i turski jezik, objavljivano je u više izdanja a u izdanju Matice hrvatske iz 1960. godine uvrštene su još i priče *Generalni štrajk* i *Crveni karanfil*.

## Djela

* *Prva radnička društva u Hrvatskoj (1860-1880)*, Zagreb 1950.
* *Pjesme borbe*, Zagreb 1951.
* *Radnička klasa i upravljanje privrednim poduzećima*, Zagreb 1952.
* *Vukovar u klasnoj borbi: od prvih radničkih organizacija do socijalističke revolucije: 1895.-1941.*, Zagreb 1955.
* *Građa za povijest sindikalnog pokreta u Hrvatskoj*, knjige I i II, Zagreb 1955.
* *Počeci modernog radničkog pokreta u Hrvatskoj: od prvih radničkih društava do osnivanja Socijaldemokratske stranke: (1880.-1895.)*, knjige I i II, Zagreb 1958.
* *Revolucionarni sindikati Jugoslavije 1919 - 1920*, Beograd 1959.
* *Komunistička partija Jugoslavije i sindikati*, Beograd 1959.
* *Licem prema buri*, Beograd 1954., Zagreb 1960.
* *Ključna pitanja aktualne politike sindikata*, Zagreb 1961.
* *Nezavisni sindikati, 1921-1929*, Zagreb 1962.
* *Radnički pokret Hrvatske 1860-1895*, Beograd 1962.
* *Ivo Marinković*, Osijek 1969.
* *Jaram i tamnice*, Osijek 1969.
* *Ujedinjeni radnički sindikalni savez Jugoslavije i rad komunista u njemu, 1920-1940*, (knj. I *S puta reformizma na put klasne borbe*, knj. II *Na političkoj liniji Komunističke partije Jugoslavije* i knj. III *Razvoj sindikata u sklopu Ujedinjenog radničkog sindikalnog saveza Jugoslavije*), Zagreb 1977.

## Djela o Josipu Caziju

* *Josip Cazi: život za revoluciju*, Bosiljka Janjatović, Nada Cazi, Dejan Rebić, Đorđe Đurić, Radničke novine, Zagreb, 1987.

## Odlikovanja

* Odlikovan je Ordenom narodnog oslobođenja i Ordenom jugoslavenske zastave.

## Literatura

* *Licem prema buri*, Matica hrvatska, Zagreb 1960., str. 163.-165.

## Izvori